אהרון קירשנר

אהרון קירשנר (1926 - 2 בדצמבר 2006) היה ספורטאי פאראלימפי ישראלי, ממובילי חובבות הרדיו בישראל.

קירשנר נולד בגרמניה ועלה לארץ ישראל בשנת 1939. שנה לאחר מכן סבל משיתוק ורותק לכסא גלגלים.

בשנות החמישים והשישים היה ספורטאי פעיל במסגרות ספורט נכים. משנת 1957 היה חבר משלחת ישראל אל משחקי סטוק מנדוויל והתחרה בטניס שולחן וכדורסל כיסאות גלגלים. בנסיעה זו היה אזרח יחיד בין נכי צה"ל ונסיעתו התאפשרה בזכות תרומה אישית שהרים לודוויג גוטמן. בשנים שלאחר מכן יצא למשחקים פעמים נוספות, ובאולימפיאדת הנכים תל אביב (1968) התחרה בטניס שולחן ובקליעה בחץ וקשת. בשנת 1970 היה ממייסדי האגודה הישראלית לקליעה בחץ וקשת.

קירשנר היה מראשוני אגודת חובבי הרדיו בישראל בעל אות קריאה 4X1AT, ולקח חלק פעיל בענייניה. 
במסגרת זו יצא לכנסים בינלאומיים, יזם שידורים מיוחדים ממקומות כמו הר תבור ומצדה.
פעמיים בשבוע הדריך בביתו חובבי רדיו מתחילים ויחד עם אשתו הפעיל בביתם את מועדון חובבי הרדיו האזורי של חולון-בת ים. 
בשנת 1980 נבחר ליושב ראש האגודה, תפקידו בו החזיק שלוש פעמים שונות (1980-1, 1983-6, 1988). 
קירשנר היה גם פעיל בעיתון האגודה "הגל" ויזם את עיתון "הגל הבינלאומי". 
בשנת 1986 הוענק לו אות כבוד הזהב של מועדון חובבי הרדיו בגרמניה.

היה חשמלאי במקצועו, בעל בית מלאכה "אהרון קירשנר בע"מ" שנודע כבית עסק מקצועי לתיקון שנאים. 
היה נשוי ואב לשלושה.

קישורים חיצוניים
 הנצחת זכרו בביטאון אגודת חובבי הרדיו בישראל משנת 2007 
 פירוט השתתפותו בתחרויות המשחקים הפאראלימפיים באתר הרשמי של IPC 

חובבות רדיו
ספורטאים פאראלימפיים ישראלים
ספורטאים רב תחומיים
מדליסטים פאראלימפיים ישראלים
שחקני טניס שולחן נכים ישראלים
קלעים ישראלים
שחקני כדורסל נכים ישראלים
ישראלים ילידי גרמניה
אנשי העלייה החמישית
חובבי רדיו ישראלים
כדורסלנים ישראלים באולימפיאדת הנכים רומא (1960)
שחקני טניס שולחן ישראלים באולימפיאדת הנכים רומא (1960)
קשתים ישראלים באולימפיאדת הנכים תל אביב (1968)
שחקני טניס שולחן ישראלים באולימפיאדת הנכים תל אביב (1968)
ישראלים שנולדו ב-1926
ישראלים שנפטרו ב-2006